## El Consell aprova el conveni de col·laboració amb la Fundació de la Comunitat Valenciana MARQ per a donar suport als seus gastos de funcionament

*** La Generalitat destina a esta col·laboració 175.000 euros**

El Consell ha aprovat el conveni de col·laboració entre la Conselleria d’Educació, Cultura, Universitats i Ocupació i la Fundació de la Comunitat Valenciana MARQ per a contribuir amb els gastos de funcionament d’esta institució alacantina.

La Generalitat destina 175.000 euros amb l’objectiu de realçar la labor que exercix esta entitat en la preservació, coneixement i difusió del patrimoni arqueològic valencià, especialment en els municipis de la província d’Alacant en els quals es troben jaciments arqueològics.

Entre estos jaciments cal ressaltar els que són propietat de la Diputació d’Alacant, com la Illeta (el Campello); el Tossal de Manises-Lucentum (Alacant); la Cava Gran (Agres) i la Torre Almohade (Almudaina), així com el Centre d’Interpretació d’Art Rupestre i el jaciment del Pla de Petracos a Castell de Castells i el Centre d’Interpretació i el jaciment neolític de la Cova de l’Or a Beniarrés.

**Fundació Comunitat Valenciana MARQ**

La Fundació Comunitat Valenciana MARQ és una entitat de caràcter cultural i científic sense ànim de lucre, amb personalitat jurídica pròpia i seu en l’edifici del Museu Arqueològic d’Alacant, propietat de la Diputació Provincial.

Va ser constituïda en 2001 com a fórmula moderna de gestió per a complementar i facilitar la labor d’este espai museístic. Des de 2022 la Generalitat, a través de la Conselleria de Cultura, col·labora amb este organisme mitjançant convenis anuals.

Fecha: 04/11/2025